ENA Ceva kei Idia, e dua na yasana e tiko kina o Tamil Nadu era a vakasaurarataki kina e rauta ni lewe 180 na lewe ni lotu Vakarisito.
E tukuna na i tukutuku e na BosNewsLife, ni ra sa baci vakasaurarataki na lewe ni lotu mai vei so na i lawalawa batikadi ena siga Vukelulu sa oti.
Era a vakasaurarataki na lewe ni lotu ena nodra vodo basi ki na rara ni waqavuka o Tiruchirapalli, eratou lewe tolu na lewenilotu eratou mavoa ena vuku ni veivakasaurarataki e vakayacori oqo.
Era a vodo basi tiko mai na i lawalawa oqo me ra mai vodo ena rara ni waqavuka me ra vuka mai Sri Lanka, e ra sa takoso yani na dauvakacaca oqo.
Ena tukutuku kei na i taba e tauri rawa, e dua na basi ka volia tiko kina Praise the Lord e laurai ni kavoro na kena iloilo ni mua i liu ni basi.
Era sa vaqaqai ka tarogi tiko na matailawalawa na Marumalarchi Dravida Munnetra Kazhagam ka ra kilakasamitaki ni ra a vakavuna na veivakasaurarataki oqo, ka ra lewe 50 kece.
Ena dua na veivakasaurarataki a vakayacori taumada e liu, era a gole yani ki na nodra valenisoro na lewe 83 na marama kei na gone era lewe 36 era qai sega ni vakatarai me ra kua ni laki vakasoqoni vata ena valenilotu oqo mai Tamil Nadu na Poornimatha Church, ka tiko na valenilotu oqo ena taoni lailai o Thanjavur.
Era sa veitavaki tu yani ena mata ni valenilotu e lewe 100 na lewenivanua ena nodra tukuna vei ira na lewenilotu oqo ni dodonu me ra na lesu tale ki Sri Lanka.
Dina ni ra masu, era sa vakamuri wavoki na lotu Vakarisito mai vei ira na dauvakacaca.
Tukuna e dua na lewe ni lotu, marama yabaki 55 na yacana o Selin ni kevaka me a vakamacalataka taumada vei koya na matanitu ni ra na vakasaurarataki vakaoqo ena nodra gole mai ena solevu ni lot, ke a kua ni gol mai ena loma ni yabaki 15 e ra dau mai lotu ka solevu tiko ena valenilotu levu oqo e Poondi Matha.
E vakaraitaka na matanitu o Idia ni sega ni tokona na veika e vakayacori tiko oqo vei ira na lotu va- Karisito mai kea ka ni oya na nodra dodonu e na lotu e ra lewena.
E vakaraitaki ena tabana ni tukutuku ni na taura vakabibi na nona i tavi na matanitu ena nodra taqomaki na lewenivanua, o ira na mata ni matanitu mai Sri Lanka kei na nodra gole ki Tamil Nadu na lewenivanua mai Sri Lanka.
Esa vakasavuya talega na i tukutuku na matanitu o Sri Lanka ena nodra vakasalataki raraba na lewenivanua mai kea me ra kakua ni gole ki na yasan o Tamil Nadu ena vuku yavavala kei na veivakasaurarataki e vakayacori vei ira.
Na veivakasaurarataki e vakayacori tiko oqo vei ira na lewenivanua ni Sri Lanka mai Tamil Nadu oya ena nodra sega ni tokona na nodra laki vakatavulici tiko na otia ni Sri Lanka ena matanitu levu o Idia.
Era mate e udolu na lewenivanua mai Sri Lanka ena vuku ni duidui ni rai kei na politiki ni vanua.
Ia esa kerei tikoga na matanitu o Idia me na raica na nodra maroroi ka taqomaki na lotu va- Karisito era dau gade yani e Tamil Nadu ena vuku ni nodra soqo ni lotu.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn